KIRJALLINEN KYSYMYS E-3010/98

esittäjä(t): Cristiana Muscardini (NI) ja Amedeo Amadeo (NI) komissiolle

(8. lokakuuta 1998)

Aihe: Angolan poliittinen tilanne

Luandan hallituksen yksipuolinen päätös sulkea UNITAn jäsenet kansallisen yhtenäisyyden ja sovinnon hallituksesta (GURN) ja UNITAn parlamenttiryhmä parlamentista ovat selvästi ristiriidassa Lusakan pöytäkirjan kanssa ja vakavalla tavalla kansanvallan periaatteiden vastaisia. Parlamentin jäsenet, joilta estetään tehtävänsä hoitaminen, eivät voi toimia valitsijoidensa edustajina, heihin ja heidän perheisiinsä kohdistuu voimakkaita taloudellisia ja fyysisiä rajoituksia sekä psykologista painostusta. He eivät myöskään voi poistua maasta kertoakseen muulle maailmalle Angolan todellisuudesta.

1. Eikö komissio katso, että MPLA:n hallitus toimii tehtyjen sopimusten vastaisesti ja pyrkii tuhoamaan laittomin toimin UNITA-puolueen? Mikä on komission arvio hallituksesta, joka käyttää järjestysvaltaa tämän puolueen tukahduttamiseksi ja sen ja yksityishenkilöiden omaisuuden takavarikoimiseksi sekä vaarantaa tällä tavoin pyrkimyksen rauhaan ja kansalliseen sovintoon?

2. Onko komissio tietoinen siitä, että palkkasotilaat ovat olleet lähtevinään Angolasta mutta ovat palanneet myöhemmin yksiköiksi yksityisiin poliisivoimiin?

3. Voiko komissio antaa tiedon siitä, onko EU:n Angolalle myöntämää taloudellista apua käytetty neuvostovalmisteisten sotatarvikkeiden hankintaan ja ylellisten ajoneuvojen ostamiseen paikalliselle nomenklaturalle? Jos vastaus on kielteinen, voiko komissio kertoa, mihin tarkoitukseen apu on käytetty?

4. Onko komissio yhtä mieltä niiden kanssa, jotka pelkäävät, että Angolan tapahtumat edustavat marxilais-leniniläistyyppistä ideologista taistelua, jonka tarkoituksena on tuhota kansanvalta siellä, missä se pyrkii nousemaan rauhanomaisesti poliittisen välityksen avulla?

5. Mihin aloitteisiin komissio aikoo ryhtyä estääkseen kansanvallan tuhoutumisen Angolassa, suojatakseen ihmisoikeuksia siellä ja tukeakseen UNITAn oikeuksia kaikissa asiaa käsittelevissä kansainvälisissä yhteyksissä?

Komission jäsenen João de Deus Pinheironkomission puolesta antama vastaus

(11. marraskuuta 1998)

Angolan hallitus päätti sulkea UNITAn jäsenet kansallisen yhtenäisyyden ja sovinnon hallituksen ulkopuolelle 31. elokuuta 1998. Lisäksi se pyysi korkeimman oikeuden lausuntoa UNITAn 70 kansanedustajan sulkemisesta kansanedustuslaitoksen ulkopuolelle, koska UNITA ei ollut sen mielestä noudattanut Lusakan pöytäkirjan täytäntöönpanoa koskevan aikataulun oleellisia osia. Angolan hallitus oli päättänyt soveltaa kyseisiä toimenpiteitä niin kauan kuin UNITA selventäisi kantansa rauhankehitykseen. Suurin osa ministereistä ja varaministereistä otettiin uudelleen hallitukseen syyskuun lopussa sen jälkeen, kun Luandassa oli perustettu UNITA:n uudistamiseen pyrkivä komitea, joka vakuutti olevansa edelleen sitoutunut rauhankehitykseen.

Komissio pyytää arvoisaa parlamentin jäsentä tutustumaan Euroopan unionin 29. syyskuuta 1998 antamaan julistukseen, jossa se ilmaisee syvän huolestuneisuutensa Angolan poliittis-sotilaallisen tilanteen selkeästä heikentymisestä. Unioni toteaa olevansa edelleen vakuuttunut, että kestävä rauha Angolassa voidaan saavuttaa vain noudattamalla tinkimättä Lusakan pöytäkirjaa, joka on Acordos de Paz -sopimusten ja Yhdistyneiden Kansakuntien turvallisuusneuvoston asiaa koskevien päätöslauselmien ohella yhä rauhanprosessin keskeinen perusta. Se toteaa, että syyllinen rauhanprosessin umpikujaan joutumiseen on ensisijaisesti UNITA (Angolassa). Tämän julistuksen mukaisesti UNITAn olisi ensimmäiseksi osoitettava, että se noudattaa Lusakan sopimusta ja täyttää käytännössä kaikki sen velvoitteet, erityisesti täydellisen demilitarisoinnin ja kaikkien alueiden asettamisen valtion valvontaan.

Komissio palauttaa mieliin, että valtion valvontaan palauttamattomilla alueilla oleskelevaan UNITAn johtoon sovelletaan YK:n turvallisuusneuvoston pakotteita, joiden perusteella yhteisö on antanut asiaa koskevaa lainsäädäntöä. Komissio on erittäin huolestunut paineiden kasvamisesta Angolassa, ja se toivoo, että hallituksen ja UNITA:n välinen vuoropuhelu aloitetaan uudelleen, jotta kriisi voidaan ratkaista. Tietyistä raporteista käy ilmi, että Angolassa on palkkasotureita. Kyseisten väitteiden paikkansapitävyyden osoittaminen ja mahdollisten palkkasotureiden Angolan konfliktiin vaikutuksen arviointi kuuluu kuitenkin YK:n Angolan valtuuskunnan toimivaltaan.

Yhteisö ei myönnä Angolan hallitukselle välitöntä apua. Tämän vuoksi on mahdotonta, että Angolan hallitus olisi käyttänyt yhteisön varoja sotilaallisten tarvikkeiden ostoon. Yhteisön apu kohdennetaan puutteenalaisen väestön perustarpeisiin erityisesti terveydenhuollon, elintarviketurvan ja koulutuksen alalla. Apu osoitetaan myös sodasta suuresti kärsineen maan jälleenrakentamiseen.

Komissio tukee YK:n pääsihteerin ja hänen edustajansa pyrkimyksiä rauhaan pääsemiseksi. Komissio tukee myös demokratisoitumiskehitystä.